《偕彦山从子游卧樟楼观古樟循城闉访春草池次日由谢客岩登舟即以留别 其一》
清代·朱葵之

古樟卧城闉，根内枝撑外。有如蟠曲龙，垂首作偃盖。

四出纷鳞蟠，濛濛俯苍霭。一楼介其间，拥之若旌旆。

想当城未营，枝叶靡有艾。自从鼛鼓兴，束缚苦无柰。

正气养天和，内心轶尘壒。虽呈褦襶形，蟠鲜斧斤害。

亭亭泰岱松，簇簇孔堂桧。彼势何郁葱，尔形鲜聊赖。

南瞻海似杯，西望江如带。何当化龙飞，甘霖洒滂沛。

作者简介：朱葵之，字乐甫，号米梅，一号粟山，海盐人。嘉庆戊寅副贡，官景宁教谕。有《妙吉祥室诗钞》、《寿间斋吟草》。